Tutkijakaksikon mukaan Jussi Halla-ahon perussuomalaiset voisi vielä nousta suurimmaksi puolueeksi – mutta vain, jos sdp epäonnistuu loppumetreillä.

Perussuomalaiset voi yltää jopa kärkipaikkaan eduskuntavaaleissa, arvioivat politiikan tutkijat Johanna Vuorelma ja Karina Jutila. Molemmat pitävät kuitenkin todennäköisimpänä skenaariona sitä, että sdp on vaalien ykkönen.

Tampereen yliopiston tutkijatohtori Vuorelma analysoi jo Ylen kannatusmittauksen aikaan, että tilanne on auki. Perussuomalaiset nousi ensimmäistä kertaa Jussi Halla-ahon aikana yli 15 prosentin kannatukseen Ylen gallupissa, joka julkaistiin pian kaksi viikkoa sitten 29. maaliskuuta perjantaina.

Perussuomalaisten nousutrendi näkyy myös Alma Median gallupissa, joka julkaistiin maanantaina . Tuorein gallup on Helsingin Sanomilta, ja se ilmestyi tiistaina. Siinä perussuomalaiset ylsi 15 prosentin kannatukseen.

"Perussuomalaisten nousu suurimmaksi puolueeksi ei ole mitenkään mahdoton skenaario, kun katsoo kannatuslukuja, mutta on siinä kuitenkin vielä aika paljon kirittävää", Vuorelma sanoo Talouselämälle.

Vuorelman mukaan demareiden kärkipaikka ei näytä enää niin vahvalta kuin aiemmin, koska kärki on niin tiivis. Hän huomauttaa, että tutkimusten perusteella tiedetään, että moni tekee äänestyspäätöksensä vasta viimeisellä viikolla ja toisaalta liikkuvia äänestäjiä on paljon.

"Se pitää asetelmat kyllä auki."

Paljon riippuu Vuorelman mukaan siitä, kuinka hyvin perussuomalaiset saa äänestäjät liikkeelle vaalipäivänä. Sitä on ollut aiemmin vaikea ennakoida. Vuorelma huomauttaa, että sdp:llä taas kaikkein terävin kannatus voi sulaa vaalipäivää kohti mentäessä.

Vuorelma arvioi, että perussuomalaiset haalii ääniä etenkin nukkuvilta äänestäjiltä. Kärkenä ovat maahanmuutto ja ilmastonmuutos. Perussuomalaiset tarjoaa ainoana vaihtoehdon ilmastoskeptikoille, sillä kaikki muut suuret puolueet ovat sitoutuneet ilmastotavoitteisiin.

Sdp on pitänyt kärkisijaa sen verran kauan, että Vuorelma pitää kuitenkin todennäköisimpänä sitä, että sdp menee kärkeen, mutta ero seuraavaan puolueeseen ei ole kovin suuri. Kärkipäähän voi sijoittua näissä eduskuntavaaleissa poikkeuksellisesti jopa viisi puoluetta, kun aiemmin kaulaa muihin on kiskonut kaksi tai kolme puoluetta.

Johtaja Karina Jutila e2 Tutkimuksesta sanoo, että juuri tänään hän uskoo sdp:n voittavan vaalit.

"Sipilän hallitus on varsin epäsuosittu ja silloin oppositiosta perinteisesti haetaan vastavoimaa. Nykyisistä oppositiopuolueista vahvoilla ovat tässä mielessä sdp ja perussuomalaiset. Mielenkiintoisinta on nähdä, mihin saakka loppukiri ja äänestysaktiivisuus vie perussuomalaiset."

Kärkipaikkaa uhkaavat Jutilan mukaan vain kokoomus ja perussuomalaiset, jonka trendi on kiistatta nouseva gallupeissa.

"Minulla on se käsitys, että kyllä ne hyvän tuloksen sieltä tekevät", Jutila sanoo perussuomalaisista.

"Se liittyy paitsi pettymykseen ja epävarmuustekijöihin maailmassa kolmanneksi siihen, että heillä on monipuolisempi kasvogalleria kuin heillä oli Soinin aikana. Silloin Soini oli selkeä tähti."

Jutila mainitsee Laura Huhtasaaren, joka sai nostetta presidentinvaaleista, Jussi Halla-ahon, joka on menestynyt vaalitenteissä sekä Teuvo Hakkaraisen, joka on kansanmies ja helposti samaistuttava henkilö monelle suomalaiselle. Jutila muistuttaa, että puolue viehättää myös rasistisesti ajattelevia suomalaisia.

Voiko perussuomalaiset nousta toiseksi?

"Mielestäni se on mahdollista."

Voiko perussuomalaiset nousta kärkisijalle?

"Se edellyttäisi varmaan aikamoisia tapahtumia sunnuntaihin mennessä. Emämokausluokkaa Rinteeltä vaalitenteissä ja suuren hämmennyksen herättämistä."

Mahdottomana Jutila ei kuitenkaan perussuomalaisten kärkipaikkaakaan näe, sillä politiikka on tänä päivänä niin nopealiikkeinen laji ja nyt kansalaiset ovat hereillä ja kuuntelevat poliitikkoja. Jutila arvelee, että neljännes äänestäjistä miettii vielä valintaansa.

Jotta sdp voisi pudota kärkipaikalta, tarvitaan Jutilan mielestä kuitenkin melkoista kirivaihetta perussuomalaisilta, huippuonnistumista kokoomukselta ja epäonnistumista demareilta.

LUE LISÄÄ:

”Tulossa 2000-luvun vilkkaimmat eduskuntavaalit” – Ennakkoäänestys päättyi, Helsingissä näkyy piikki

Perussuomalaiset kelpaa hallituskumppaniksi vain 13 prosentille ehdokkaista – Katso minkä puolueiden kanssa kannattamasi puolue haluaa hallitukseen

”Käsittämätöntä”, ”Sellaista meidän ei pitäisi sanoa” – Antti Rinteen Nato-kommentti kuumensi tunteita HS-tentissä

Näkökulma: Petteri Orpo jäätyi, kun Antti Rinne hyökkäsi

Sdp:n kannatus putosi alle 20%:n – Antti Rinne: ”Katsotaan miten käy ja kuka on pääministeri”

Kysely: Suomalaisilta tyrmäys Antti Rinteen ja Petteri Orpon sinipunalle – ”Halutaan joko porvarihallitus tai punavihreät”